**Mads Langer og JJ Paulo i nyt samarbejde, der får live-premiere til Danmarks Indsamling**

***Når dette års Danmarks Indsamling løber af stablen fra Jysk Musikteater i Silkeborg den 1. februar, får en ganske særlig sang sin live-debut. Musikerne, Mads Langer og JJ Paulo, har for første gang arbejdet sammen om at skrive en sang, og den tager afsæt i deres fælles besøg i Uganda tidligere på måneden. Sangen hedder “All We Need (Lete Ambo)” og er en sang om den kærlighed og det sammenhold, de mødte på deres rejse.***

I uge tre rejste JJ Paulo og Mads Langer til Uganda for at få et indblik i de udfordringer, landet står i, samt et blik på, hvordan midlerne fra Danmarks Indsamling er med til at gøre en forskel for børn i nød, der er flygtet fra nogle af verdens glemte kriser. Deres besøg skal være med til at sætte fokus på indsamlingen, og besøget har derudover inspireret dem til den sang, de i fællesskab har skabt.

I Uganda bor 1,5 millioner flygtninge blandt lokalbefolkningen. De kommer primært fra Congo og Sydsudan, som er blandt de lande i verden, hvor flest mennesker har brug for humanitær støtte.

*“En af dagene i Uganda talte Mads og jeg med nogle fantastiske lokale kvinder og deres børn. Vi spillede den instrumentale version af sangen for dem og spurgte, hvad de tænkte på, når de hørte den. Herefter, hvilken farve de tænkte på, hvilke ord, og hvad de ord hedder på deres lokale irruba* (det lokale sprog, red.)*. Snart havde vi ordene: Lete Ambo* (stor kærlighed, red.) *og Tualo* (sammenhold, red.*). Mads og jeg besluttede os hurtigt for, at vi ville skrive vores sang ud fra disse ord,”* fortæller JJ Paulo.

Og netop disse ord er blevet omdrejningspunktet for sangen “All We Need (Lete Ambo)”, der udkommer 31. januar og får live tv-premiere, når Mads Langer og JJ Paulo spiller den til det store indsamlingsshow den 1. februar.

Mads Langer fortæller: *“Denne sang er skrevet for og i samarbejde med de mange smukke mennesker, vi mødte i Uganda. Nogle vil sige, at kærligheden er større end alt. Jeg tror, de har ret. Måske er det netop kærligheden og sammenholdet, der er vores stærkeste våben. Håbet findes hos de her mennesker, og vi har et medansvar for at sikre, at det håb ikke slukkes”.*

**Om Danmarks Indsamling**

Det er 19. gang, at indsamlingen afholdes. Siden Danmarks Indsamling blev afholdt første gang i februar 2007, har danskerne bidraget med mere end 1,6 milliard kroner. Penge, der har hjulpet mere end otte millioner mennesker til en bedre tilværelse og en fremtid. I 2024 samlede danskerne mere end 100 millioner kroner ind. Læs mere på danmarksindsamling.dk.